CELEX: 32020R0268
Language: hr
Date: 2020-02-26 00:00:00
Title: Uredba Komisije (EU) 2020/268 оd 26. veljače 2020. o izmjeni Priloga III. Uredbi (EZ) br. 1333/2008 Europskog parlamenta i Vijeća u pogledu uporabe sorbinske kiseline (E 200) u tekućim smjesama bojila za ukrasno bojenje ljuski jaja (Tekst značajan za EGP)

27.2.2020   
               
               
                  HR
               
               
                  Službeni list Europske unije
               
               
                  L 56/4
               
            
         UREDBA KOMISIJE (EU) 2020/268
         оd 26. veljače 2020.
         o izmjeni Priloga III. Uredbi (EZ) br. 1333/2008 Europskog parlamenta i Vijeća u pogledu uporabe sorbinske kiseline (E 200) u tekućim smjesama bojila za ukrasno bojenje ljuski jaja
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
         budući da:
         
                     (1)
                  
                  
                     U Prilogu III. Uredbi (EZ) br. 1333/2008 utvrđen je popis Unije prehrambenih aditiva odobrenih za uporabu u prehrambenim aditivima, prehrambenim enzimima, prehrambenim aromama, prehrambenim tvarima i uvjeti njihove uporabe.
                  
               
                     (2)
                  
                  
                     Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili nakon podnošenja zahtjeva.
                  
               
                     (3)
                  
                  
                     Na temelju dijela 2. Priloga III. Uredbi (EZ) br. 1333/2008 sorbinska kiselina (E 200) već je odobreni prehrambeni aditiv u smjesama bojila na najvećoj dopuštenoj razini od 1 500 mg/kg u smjesi, pojedinačno ili u kombinaciji s kalijevim sorbatom (E 202), benzojevom kiselinom (E 210), natrijevim benzoatom (E 211) i kalijevim benzoatom (E 212), te na najvećoj dopuštenoj razini od 15 mg/kg u konačnom proizvodu, izraženo kao slobodna kiselina.
                  
               
                     (4)
                  
                  
                     Zahtjev za odobrenje uporabe povećane najveće dopuštene razine sorbinske kiseline (E 200), tj. 2 500 mg/kg, u tekućim smjesama bojila za ukrasno bojenje ljuski jaja namijenjenima za prodaju krajnjem potrošaču podnesen je 27. travnja 2017. Komisija je potom na temelju članka 4. Uredbe (EZ) br. 1331/2008 stavila zahtjev na raspolaganje državama članicama.
                  
               
                     (5)
                  
                  
                     Sorbinska kiselina (E 200) upotrebljava se kao konzervans u smjesama bojila. Podnositelj zahtjeva dokazao je da trenutačno odobrena najveća dopuštena razina sorbinske kiseline (E 200) u smjesama bojila od 1 500 mg/kg nije dostatna da se dosljedno osigura odgovarajuće očuvanje, a slijedom toga i mikrobiološka sigurnost, tekućih smjesa bojila za ukrasno bojenje ljuski jaja. Razlog tomu je uporaba prehrambenih bojila prirodnog podrijetla u tim smjesama, koje nisu sterilne, te rok valjanosti koji takav sezonski proizvod zahtijeva. Zahtjev upućuje na to da razina sorbinske kiseline (E 200) koja je potrebna za postizanje željene tehnološke funkcije iznosi 2 500 mg/kg u smjesama bojila. Iz ispitivanja koje je proveo podnositelj zahtjeva proizlazi da je pri uobičajenoj uporabi (bojenje neoštećenih ili lagano oštećenih ljuski jaja) prodiranje sorbinske kiseline (E 200) iz ljuske jajeta u njegov jestivi dio ispod razine otkrivanja od 5 mg/kg. Stoga, prema zahtjevu, tražena viša razina sorbinske kiseline (E 200) u tekućim smjesama bojila za ukrasno bojenje ljuski jaja ne bi dovela do povećanja izloženosti potrošača sorbinskoj kiselini (E 200).
                  
               
                     (6)
                  
                  
                     Europska agencija za sigurnost hrane („Agencija”) izdala je 30. lipnja 2015. znanstveno mišljenje o ponovnoj ocjeni, među ostalim, sorbinske kiseline (E 200) i kalijeva sorbata (E 202) (3), na temelju kojeg je utvrdila novi privremeni skupni prihvatljivi dnevni unos („PDU”) za sorbinsku kiselinu (E 200) i kalijev sorbat (E 202), izražen kao 3 mg sorbinske kiseline po kilogramu tjelesne mase po danu. Agencija je zaključila da je taj privremeni skupni PDU za sorbinsku kiselinu (E 200) i kalijev sorbat (E 202) premašen na visokoj razini unosa u skupinama male djece i djece u jednoj zemlji. Agencija je preporučila da se provede daljnja studija reproduktivne toksičnosti kako bi se preispitao privremeni skupni PDU za sorbinsku kiselinu (E 200) i kalijev sorbat (E 202).
                  
               
                     (7)
                  
                  
                     Komisija je 10. lipnja 2016. objavila javni poziv za dostavljanje znanstvenih i tehnoloških podataka o, među ostalim, sorbinskoj kiselini (E 200) i kalijevu sorbatu (E 202) (4) usmjeren na potrebe za podacima koje je Agencija utvrdila. Subjekti u poslovanju proveli su studiju reproduktivne toksičnosti kod štakora koju je Agencija preporučila za sorbinsku kiselinu (E 200) i kalijev sorbat (E 202), a podaci iz te studije poslani su Agenciji na ocjenu. Kao rezultat toga, Agencija je 1. ožujka 2019. objavila znanstveno mišljenje o praćenju ponovne ocjene sorbinske kiseline (E 200) i kalijeva sorbata (E 202) kao prehrambenih aditiva (5). Na temelju novih podataka o reproduktivnoj toksičnosti, Agencija je utvrdila skupni PDU, izražen kao 11 mg sorbinske kiseline po kilogramu tjelesne mase po danu za sorbinsku kiselinu (E 200) i kalijev sorbat (E 202). Agencija je taj novi skupni PDU usporedila s najrealističnijim scenarijem za procjenu izloženosti iz njezina znanstvenog mišljenja od 30. lipnja 2015. i napomenula da ta izloženost na srednjoj i visokoj razini izloženosti ne premašuje skupni PDU ni u jednoj skupini stanovništva;
                  
               
                     (8)
                  
                  
                     U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva Unije iz Priloga III. Uredbi (EZ) br. 1333/2008, osim ako nije vjerojatno da će predmetno ažuriranje imati utjecaj na zdravlje ljudi.
                  
               
                     (9)
                  
                  
                     Proširena uporaba sorbinske kiseline (E 200) u tekućim smjesama bojila za ukrasno bojenje ljuski jaja koju je zatražio podnositelj zahtjeva zahtijeva ažuriranje popisa Unije. Proširena uporaba sorbinske kiseline (E 200) ne dovodi do povećanja izloženosti sorbinskoj kiselini (E 200) i vjerojatno ne utječe na zdravlje ljudi. Nadalje, prema navodima Agencije, izloženost sorbinskoj kiselini (E 200) i kalijevu sorbatu (E 202) u okviru već odobrenih uporaba i razina uporabe ne predstavlja sigurnosni rizik jer ne dovodi do premašivanja PDU-a. Stoga nije potrebno zatražiti mišljenje Agencije.
                  
               
                     (10)
                  
                  
                     Stoga je primjereno odobriti uporabu sorbinske kiseline (E 200) kao konzervansa u tekućim smjesama bojila za ukrasno bojenje ljuski jaja namijenjenima za prodaju krajnjem potrošaču na najvećoj dopuštenoj razini od 2 500 mg/kg u smjesi.
                  
               
                     (11)
                  
                  
                     Prilog III. Uredbi (EZ) br. 1333/2008 trebalo bi stoga na odgovarajući način izmijeniti.
                  
               
                     (12)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog III. Uredbi (EZ) br. 1333/2008 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. veljače 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 31.12.2008., str. 16.
         
         
            (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
         
            (3)  EFSA Journal 2015.; 13(6):4144.
         
            (4)  http://ec.europa.eu/food/safety/food_improvement_agents/additives/re-evaluation_en.
         
            (5)  EFSA Journal 2019.; 17(3):5625.
      
      
         
            PRILOG
            U dijelu 2. Priloga III. Uredbi (EZ) br. 1333/2008 nakon unosa za prehrambene aditive „E 200–202 Sorbinska kiselina – kalijev sorbat”, „E 210 Benzojeva kiselina”, „E 211 Natrijev benzoat” i „E 212 Kalijev benzoat” dodaje se sljedeći unos:
            
               
                           „E 200
                        
                        
                           Sorbinska kiselina
                        
                        
                           2 500  mg/kg u smjesi
                        
                        
                           tekuće smjese bojila za ukrasno bojenje ljuski jaja namijenjene za prodaju krajnjem potrošaču”